google/wiki40b huggingface dataset:
Doctor Who (1996)

Priser

TV-filmen vant Saturn Award i kategorien Best Television Presentation. Paul McGann ble også nominert i kategorien Best Genre TV Actor.
Mindre enn seks måneder etter at TV-filmen ble vist på britisk TV, vant Doctor Who en auntie for beste dramaserie under prisutdelingsseremonien BBC's TV60, som feiret at BBC Television var 60 år gammel. Prisen ble tatt imot av Peter Davison og Sylvester McCoy som spilte henholdsvis den femte og sjuende Doktoren.

Utgivelser

Gary Russell skrev boken basert på filmen og den ble utgitt av BBC Books i mai 1996. Det var den første boken basert på en historie fra TV-serien som ikke ble utgitt av Target Books siden The Crusade i 1965. Boken er også per dags dato den siste basert på en historie fra TV-serien.
Det var opprinnelig ment at filmen skulle gis ut på VHS i Storbritannia flere uker før den ble vist på TV. British Board of Film Classification krevde at den skulle ha samme klipp som TV-versjonen og utgivelsen ble derfor utsatt til en uke før TV-premieren.
Den usensurerte versjonen ble utgitt på DVD i Storbritannia 13. august 2001. Både den sensurerte og usensurerte versjonen hadde tidligere blitt utgitt på hjemmevideo i Australia og New Zealand. På grunn av rettighetsproblemer har den aldri blitt utgitt i USA.
NASCAR Regional Racing

NASCAR Regional Racing er en gruppe regionale racingklasser organisert under NASCAR.
Aspidolea suturalis

Utseende

En middelsstor, blank, avlang, lysbrun hornbille med et kileformet, svart felt på dekkvingene, dette omgir scutellum men scutellum selv er lys. Hodet er mørkt. Disse artene mangler horn og kan ligne på mange andre skarabider. Slekten ligner mye på slekten Cyclocephala, som den ikke er svært klart avgrenset fra.
Et kjennetegn er at maxillene (underkjevene) hos Aspidolea har en dusk av lange hår.
Antennene består av 10 ledd med en kort klubbe. Arten har en forholdsvis lang, rundet "snute".

Levevis

Lite eller ingenting er kjent om biologien til disse billene, bortsett fra at de voksne er aktive om natten og kommer til lys.

Utbredelse

Arten er utbredt fra Mexico i nord til Bolivia i sør.
EM i curling 1975

Curling-EM 1975 ble arrangert 11. desember – 14. desember 1975 i Palais des Sports  i Mégève i Frankrike. Dette var første gang det ble arrangert europamesterskap i curling.
Det deltok 8 lag for herrer og 7 lag for kvinner.
Merothripidae

Utseende

Artene i denne familien er bittesmå. Antennene er nokså lange og består av åtte eller ni ledd.

Liv og utvikling

Disse artene lever av sopp på døde greiner og blader.

Utbredelse

De fleste av de kjente artene lever i Sør-Amerika, men den ene arten i slekten Erotidothrips er utbredt i den gamle verden (Asia, Australia) og Merothrips floridensis finnes i det sørlige Nord-Amerika og også i Sør-Europa.
Lasiexis

Utbredelse

Slekten er utbredt i Sentral-Asia.
Leonardo Vinci

Liv og virke

Vinci ble i 1708 tatt opp på Conservatorio dei Poveri di Gesù Cristo i Napoli der han sannsynligvis fikk undervisning av Gaetano Greco. 
Den første egne produksjonen var i 1719, da han på Teatro dei Fiorentini med stor suksess oppførte buffaen Lo Cecato fauzo («den falske blinde»). Librettoen er på napolitansk språk. Vinci skrev en rekke lignende operaer for samme hus fram til 1722, og Vincis ry som komponist av musikalske lystspill åpnet etterhvert portene inn til den seriøse operaens verden.
Vincis første opera seria, Publio Cornelio Scipione, ble tatt imot med stort bifall, og det fulgte nå raskt oppdrag for utenbys teatre, spesielt i Roma og Venezia. Etter Alessandro Scarlattis død ble Vinci i 1725 hans etterfølger som Pro-Vicemaestro ved det kongelige hoffkapell i Napoli.
Vincis navn var nå kjent over hele Italia, og i 1725 oppførte Georg Friedrich Händel i London en pastisj med en samling av Vincis arier. I februar 1728 gikk Vinci inn i Rosenkransbrorskapet Santa Caterina a Formiello i Napoli og ble kort etter kapellmester ved Conservatorio dei Poveri di Gesù Cristo. Etter noen måneder ga han jobben videre til Francesco Durante, for selv å konsentrere seg mer om operakomposisjon. Han ble venn med Pietro Metastasio, en svært mye brukt librettist gjennom hele 1700-tallet.
4. februar 1730 ble Artaserse uroppført i Teatro delle Dame i Roma. Dette var den største suksessen Vinci opplevde, og operaen går for å være hans mesterverk. Kort tid etter fikk Vinci en brå og sannsynligvis unaturlig død. Omstendighetene ble ikke oppklart, men samtidige rykter hevdet at det dreide seg om forgiftning etter en kjærlighetsaffære.

Musikk

Vinci komponerte hovedsakelig operaer. I tillegg skrev han oratorier, kantater og serenaden La contesa dei Numi (1729). 
Vincis opere buffe er full av liv, Li zite 'ngalera (1722) regnes som den beste. Av hans opere serie går Didone Abbandonata (Rome, 1728) og Artaserse (Roma, 1730) for å være de beste. Den velkjente «Vo solcando,» fra Artaserse er et godt eksempel på stilen hans.
Som regel besto Vincis operaer av en lang rekke da capo-arier bundet sammen av resitativ.
Norminol

Historikk

Selskapet var det andre oljeselskapet som ble etablert i Norge.
Det Norske Oljeselskap (nå DNO International) ble stiftet i 1971 og var det første etablerte norske oljeselskap.
Det statlige oljeselskap Equinor ble stiftet året etter.

Startfasen, 1970–1974

Sommeren 1970, noen måneder etter Ekofisk-funnet, ble det gjennom daværende Andøy Tiltaksnemnd, med Odd Sigvald Olsen som formann og utførende, igangsatt forberedelser til etablering av et oljeselskap basert i Nord-Norge. 
Målet for et slikt selskap var i første fase å gjennomføre kjerneboring på Andøya, der kontinentalsokkelen strekker seg inn på land. Videre var det planlagt en påfølgende offshore borevirksomhet i Nord-Norge. På dette tidspunktet ble det forventet at sokkelen i nord ville bli åpnet for prøveboring i 1973 og 1974. 
Våren 1971 ble Norminol stiftet med Andøy kommune, entreprenør Einar Larsen, de trondheimsbaserte oljeletingselskapene Norsk Vikingolje og Norsk Polarnavigasjon ved Ivar Ytreland og med Odd Sigvald Olsen som medgründer, direktør og styreformann. 
I perioden frem til 1974 ble det fortatt fire kjerneboringer på Andøya, den dypeste ned til ca. 750 meter. Det ble funnet gass, og spor av olje. 
Utenlandske eksperter som var engasjert i boringen mente at boringene kunne grense opp til et olje-/gassfelt i Andfjorden. Boredataene fra Andøya fikk faglig anerkjennelse og ble solgt til en rekke andre oljeselskaper på norsk sokkel.

Notering på Oslo Børs

Norminol ble børsnotert på SMB-listen på Oslo Børs fra 1974.

Britisk sokkel og Vest-Afrika: 1975–1979

I 1975 kjøpte Norminol det britiske selskapet Petromin Ltd med andeler i ti blokker på britisk sokkel samt en andel i et senere produserende felt.
I 1977 ble Norminol tildelt lisens i et 50/50-samarbeide med kamerunske interesser i en større offshoreblokk, Sanga North, i Vest-Afrika. Ved lisenstildelingen var det allerede klart at blokken inneholdt olje og gass. I samarbeide med et amerikansk oljeselskap ble et omfattende seismikkprogram igangsatt for å fastslå borelokaliteter og omfang.
Grunnet svært vanskelige rammebetingelser for mindre oljeselskaper i Norge og derav sviktende finansiering til oppfølgningsinvesteringer, måtte Norminol i 1979 selge både Petromin, andelen i Sanga North, samt selskapets 5 % andeler i boreriggene «Norddraug» og «Nordskald».

Via sameie til fusjon

I 1981 og 1982 ble sameiet Viking Petroleum dannet, basert på et initiativ fra norske myndigheter. Norminol deltok med andeler på 2–15 % i sameiet. Viking Petroleum ble senere tildelt mindre andeler på Snorre og Snøhvit og Oseberg.I 1985 kjøpte Norminol Cofranord. Dette selskapet hadde en 0,33 % andel i Ekofisk og i en rekke omkringliggende blokker samt mindre andeler i ilandsføringsledninger og terminaler i Emden og Teesside.
I 1991 kjøpte Saga Petroleum AS opp Norminol og fusjonerte selskapet inn i sin virksomhet. I 1999 ble Saga Petroleum overtatt av Norsk Hydro's oljedivisjon, som i 2006 ble overtatt av Equinor
Leighton Wilson Hazelhurst jr.

Biografi

Leighton ble født i juli 1887 i Macon i Georgia av foreldrene Jessie M. (1865-?) og Leighton Wilson Hazelhurst sr. (1862–?). Hans far arbeidet for jernbanen. Leighton jr. ble tatt opp på United States Military Academy i West Point i New York. Han var klassekamerat til Hap Arnold. Han ble uteksaminert og fikk graden sekondløytnant og plassert i det 17. infanteriregiment i 1908.
Han ble deretter overført til Luftfartdivisjonen i US Signal Corps 1. mars 1912, og sendt til Luftfartskolen i dets midlertidige vinterkvarter i Augusta i Georgia, hvor han begynte undervisningen med Lt. Thomas DeWitt Milling. Skolen returnerte til sitt tidligere permanente øvingsfelt i College Park i Maryland 1. april 1912.
Den 11. juni 1912 var Hazelhurst passasjer med Al Welsh fra Wright Flying School som offisiell observatør under en akseptflyvning for Hærens første Wright Modell C-fly. Flyet styrtet og begge omkom. Han etterlot seg kone og en 8 år gammel datter. Selv om protokollen for begravelser av en offiserer med hans grad tilsa at bare en infanteritropp skulle delta, møtte hele garnisonen i Fort Myer opp, inkludert alle hærens flygere.

Ettermæle

Hazelhurst Field i New York, som var et stort treningssenter under første verdenskrig, ble oppkalt etter ham.
17. august

Navnedag

Verner,           Wenche.
MF vitenskapelig høyskole

Historie

Det teologiske menighetsfakultet ble grunnlagt i 1907 av en gruppe av norske akademikere, politikere, prester og lekfolk som ønsket å gi en teologisk utdannelse på Skriftens og de lutherske bekjennelsesskrifters grunn. MF ble opprettet som et alternativ til Det teologiske fakultet ved Universitetet i Oslo.
Foranledningen til opprettelsen var utnevnelsen til en lærestol ved Det teologiske fakultet, Universitetet i Oslo. Lærestolen i systematisk teologi var ledig etter at professor Fredrik Petersen døde i 1903, og i 1906 ble den liberale teologen Johannes Ording utnevnt til professor i teologi etter en langvarig kirkestrid som nesten førte til en krise i den norske regjeringen. Utnevnelsen hadde støtte hos de fleste i lærerstaben ved Det teologiske fakultet, mens fakultetets konservative professor Sigurd Odland og kirkestatsråd Christoffer Knudsen valgte å gå av etter at Ording var utnevnt.
En rekke mennesker i kretsen rundt Odland gikk nå sammen om å stifte en uavhengig institusjon som skulle utdanne prester til tjeneste i Den norske kirke. 16. oktober 1907 ble grunnleggelsesdokumentet undertegnet, og høsten 1908 kunne fakultetet åpne sine dører med 8 studenter (et tall som økte til 14 før semesterets slutt). De første lærerne var Sigurd Odland (Det nye testamente), Edvard Sverdrup (Kirkehistorie), Peter Hognestad (Det gamle testamente), Ole Hallesby (Systematisk teologi). Fra 1919 fikk den akademiske lærerstaben retten til å kalle seg professorer.
Institusjonen fikk eksamensrett for cand.theol. i 1913, i praktisk teologi fra 1925 og cand.philol. i 1977. I 1990 fikk man rett til å tildele forskningsgraden dr. theol. og fra 2001 graden dr. art. I 2005 ble fakultetet akkreditert institusjonelt av NOKUT.
I august 2018 byttet MF navn fra Det teologiske menighetsfakultet til MF vitenskapelig høyskole for teologi, religion og samfunn.
MF har i dag en større fagportefølje i områdene teologi, religion og samfunnsfag, og arbeider særlig i skjæringsfeltet religion og samfunn. Videre har MF et 5-årig lektorprogram og eget PPU.
I tillegg til presteutdanning, utdanner MF diakoner og kateketer til Den norske kirke. MF tilbyr også utdanning i samarbeid med Metodistkirken, Frelsesarmeen, Pinsebevegelsen og Den katolske kirke.

Forskningssentre

MF KOM – kompetansesenter for forskning, utvikling og formidling i kirke og menighet. Senteret er kontaktledd mellom MFs fagmiljø og kirkelige aktører som vil gjøre bruk av MFs kompetanse i sine sammenhenger.
MF CASR, organiserer religionsforskningen ved MF. Senteret legger til rette for prosjektsamarbeid mellom MF og eksterne institusjoner. MF CASR favner om forskningsområder som religionsvitenskap, religionshistorie, religionsfilosofi, tekststudier og manuskriptforskning, kultur- og kunsthistorie samt religionssosiologi.
Norsk filologisk institutt (PHI) er knyttet til MF. Samarbeidet handler om å tilby kurs i klassiske språk knyttet til store verdensreligioner og -kulturer.
Gwaii Haanas nasjonalpark

Gwaii Haanas nasjonalpark er en nasjonalpark som ble grunnlagt i 1988. Parken blir ofte bare referert til som Gwaii Haanas og ligger på den sørligste delen av Haida Gwaii og ligger 130 kilometer utenfor kysten av Britisk Columbia i Canada. 
Gwaii Haanas nasjonalpark beskytter en øygruppe på til sammen 138 øyer der den største øya er Moresby Island og den sørligste øya er Kunghit Island. Parken ble erklært som UNESCOs verdensarvliste i 1981. Det finnes anslagsvis 750 000 sjøfugl som hekker hvert år langs kysten av Gwaii Haanas nasjonalparken mellom mai og august. 
Nasjonalparkens flora og fauna har utviklet seg over en periode på flere tusener av år. Dyrene og plantene på øyene avviker ofte fra de dyrene og plantene som finnes på fastlandet rundt øyene. Mange vanlige kontinentale arter finnes ikke på øyene men de har isteden utviklet flere unike underarter som ikke finnes noen andre steder på jorden. Andre arter som finnes på øya har blitt introdusert relativt nylig blant annet hjort, ekorn og bever. De introduserte artene finnes nå i det store flertall men det går mye på bekostning av de lokale plantene og dyrene som var på øyene først.
Argus 1

Argus 1 var en prøvesprengning av en atombombe som en del av Operation Argus. Detonasjonen ble utført i Sør-Atlanteren 27. august 1958. Bomben var på 2 kilotonn (8,4 terajoule.)
Erich Naumann

Bakgrunn

Naumann ble født i Meissen i Sachsen. Seksten år gammel sluttet han skolegangen på den borgerlige middelskole og begynte å gå i lære for et firma i byen.  Han fikk ansettelse i kjøpmannsbransjen og var blitt prokurist da han sluttet i dette arbeidet i 1933.

Nürnbergprosessen

Etter å ha blitt tatt til fange av amerikanerne etter andre verdenskrig ble Naumann stilt for retten i Nürnberg under Einsatzgruppenprosessen. Han uttalte flere ganger under prosessen at han ikke så noe galt i det Einsatzgruppen hadde gjort. Da han ble spurt om han så noe moralsk galt i Adolf Hitlers ordre, svarte han at han «anså dekretet for å være rett fordi det var en del av vårt mål med krigen, og derfor nødvendig».
Han ble funnet skyldig i krigsforbrytelser, forbrytelser mot menneskeheten og medlemskap i kriminelle organisasjoner, det vil si SS og SD. Han ble dømt til døden og ble hengt i Landsberg fengsel 7. juni 1951.
Asir

Geografi

Deler av Asir er nasjonalpark. Det høyeste punktet i Asir ligger nesten 3 000 meter over havet. Det er svært lite tilgjengelig tallmateriale for provinsen hva angår klima og nedbørsmengder, men den årlige nedbøren i høylandet varierer sannsynligvis mellom 300 og 500 mm. Hovedtyngden av nedbøren faller i to regnsesonger, der den lengste varer fra mars til april. Asir får også noe nedbør om sommeren. Provinsen har ekstreme temperaturer, med de største døgnlige temperaturvariasjonene i verden. Det er vanlig at ettermiddagstemperaturen er over 30 °C, til tross for at det kan være ekstremt kaldt om morgenen med tett tåke som reduserer sikten til et minimum. Som et resultat av de varierende klimatiske forholdene i regionen, finnes det mye mer naturlig vegetasjon i Asir enn i resten av Saudi-Arabia. Det vokser til og med tett barskog i de mer avskjermede områdene. De mer åpne områdene er derimot svært tørre.
Området er et av de mest fuktige og tempererte områdene på Den arabiske halvøya. Det passer derfor godt til husdyrhold og jordbruk. Kaffe, hirse, hvete, bomull og dadler dyrkes på de bratte, terrasserte fjellsidene.

Historie

Asir var et selvstendig kongedømme frem til 1934, og omfattet da et større område med kyst mot Rødehavet. Asirs befolkning antok islam (wahhabisme) først i slutten av 1700-tallet. Osmanene okkuperte landet i 1872 og hadde makten frem til de ble fordrevet med italiensk hjelp i 1911. I perioden mellom 1922 og 1926 styrte Ibn Sauds regionen, og det var først etter et opprør i 1930 at Asir ble innlemmet i Saudi-Arabia.
Christopher Mbamba

Klubbkarriere

Mbamba spilte ungdomsfotball hos Hellas FC i Zimbabwe før han i 2009 ble en del av ungdomsakademiet til den svenske klubben IFK Göteborg. Klubbens juniortrener Eijlert Björkman karakteriserte ham blant annet som løpsvillig, teknisk og rask. Mbamba spilte enkelte treningskamper for klubben og deltok på treninger for førstelaget, men fikk ingen seriekamper for førstelaget til IFK Göteborg. Mbamba var for øvrig ubenyttet reserve under Svenska Supercupen mellom AIK og IFK Göteborg i mars 2010 (1–0). I februar 2012 gikk han vederlagsfritt til Qviding FIF, som da spilte i division 1 södra på tredje nivå i svensk fotball. Her spilte han 35 seriekamper og scoret tre mål fordelt på to sesonger.
I januar 2014 meldte han overgang til Medkila Idrettslag, som da spilte i 2. divisjon, avdeling 4. Her noterte han seg for to mål på 14 seriekamper i vårsesongen, før han i august 2014 gikk vederlagsfritt til Alta Idrettsforening i 1. divisjon. I høstsesongen 2014 spilte han ti seriekamper og scoret ett mål for Alta. Den 26. januar 2015 skrev Mbamba under på en toårskontrakt med Hamarkameratene. I juli 2016 meldte Mbamba overgang til den engelske klubben Port Vale.
Kvalitetsjusterte leveår

Kvalitetsjusterte leveår (fra engelsk quality adjusted life years forkortet QALYs) er en måleenhet for helsegevinster som benyttes for å kunne gjøre kost-nytte-vurderinger. Metoden benyttes for å kunne sammenligne nytten av forskjellige tiltak på tvers av pasientgrupper i helseøkonomi eller epidemiologisk forskning. Det er også et sentralt begrep i effektiv altruisme når det kommer til evaluering av prosjekter og tiltak rettet mot mennesker i u-land.
Kvalitetsjusterte leveår beregnes ved å beregne antall ekstra leveår et tiltak forventes føre til, og så trekke fra en andel ut fra en tallfesting hvor mye helseplager antas å redusere livskvaliteten.
Sammenligninger av kvalitetsjusterte leveår benyttes særlig for å vurdere nytten av å ta i bruk nye legemidler eller ny teknologi i helsetjenesten eller i epidemiologisk forskning. Metoden benyttes særlig for å vise at enkelte pasientgrupper som kronikere overses i helsevesenet, eller at dyre behandlinger kan legge beslag på for store ressurser. Det kan også sammenligne effekten av svært ulike tiltak økonomisk, for eksempel nytten av trafikksikkerhetstiltak opp mot nye medisiner.
Svartmuntjak

Beskrivelse

Svartmuntjak kan veie opp mot 28,5 kg. Hunnen blir større enn hannen og veier i snitt ca. 24,1 kg. Hannen veier i snitt ca. 23,1 kg. Pelsen er nærmest sort eller mørk brun. Vinterpelsen er tykkere og mørkere enn sommerpelsen. Den har en karakteristisk kanelfarget hårtufs i pannen, som har gitt den tilnavnet pannehåret muntjac. Den skiller seg også ut gjennom å ha en lenger (opp mot 21 cm) hale enn andre muntjaker. Bukken utvikler et enkelt gevir som består av to hornstilker som kan bli omkring 20-60 cm lange. I likhet med andre muntjaker har også bukken hos svartmuntjak forstørrede hjørnetenner i overkjeven.

Utbredelse og bestand

Svartmuntjak finnes i det nordlige Myanmar, nord for Nam Tamai elven, og i Zhejiang, Anhui, Jiangxi og Fujian i Kina. Den trives i det eviggrønne skogbeltet, i høyder på mellom 200 og 1 000 moh. Den foretrekker trolig mindre tett skog og krattskog.
På 1980-tallet ble populasjonen estimert av forskere til å være mindre enn 5 000 dyr og minkende, men det er knyttet stor usikkerhet til tallene. Arten jaktes for både kjøttet og skinnet, og det antas at omkring 500 dyr hvert år blir avlivet på grunn av skinnet, som blir solgt på lokale markeder.

Annet

Arten har stått på IUCNs rødliste siden 1986, og har siden 1990 vært listet som VU C1 (sårbar)], men man vet egentlig ikke særlig mye om trusselbildet. Den ble sist vurdert i 1996.
Mitsutoshi Tsushima

Karriere

Mitsutoshi Tsushima startet sin profesjonelle karriere i Nagoya Grampus Eight i 1993. Han har også spilt for FC Gifu.
Sphinx vashti

Utseende

En middelsstor (vingespenn 68 – 94 mm), gråaktig svermer, sterkt variende i utseende. Kroppen er mindre spoleformet enn hos mange andre Sphinx-arter. Brystet er gråsvart, lysgrått på sidene. Hodet er nokså lite. Forvingen varierer i farge fra gråhvitt til nesten svart, gjerne med et lysere felt midt i vingen i innerste halvdel. De har gjerne to svart lengdestreker midt i vinge, en langs ytterkanten og en i spissen av vingen. Bakvingen er svartgrå med hvit ytterkant, en lys tverrstripe og lysgrå farge ved roten. Bakkroppen har en bred, mørkegrå midtstripe, på sidene er den svart med små, hvite flekker. Larven er blålig grønn med lyse skråstriper på sidene. Puppen har en kort, fri sugesnabel-slire.

Levevis

Larven lever på buskene Symphoriocarpos albus og Symphoriocarpos orbiculatus.

Utbredelse

S. vashti finnes i det vestlige Nord-Amerika, fra Texas og California i sør til Manitoba og Britisk Columbia i nord.
Northcote-Trevelyan Report

The Northcote-Trevelyan Report var et dokument utarbeidet av Stafford H. Northcote og C.E. Trevelyan i 1853 som ble katalysator først for utvikling og reform av embedsverket i Britisk India og deretter for det tilsvarende britiske (Her Majesty's Civil Service i Storbritannia). Rapporten var sterkt influert av den kinesiske keiserlige embedsmannseksamen.
Fullt navn på dokumentet var «Report on the Organisation of the Permanent Civil Service, Together with a Letter from the Rev. B. Jowett.»
Dokumentet karakteriserte det britiske embedsverk som skadelidende under kameraderi og nepotisme. Rapporten anbefalte at man bøtet på dette ved å rekruttere til de høyere nivæer gjennom åpen konkurranse og offentlige eksamineringer.
Reformene fikk en trang fødsel på grunn av sterk motstand fra kretser i embedsverket, men ble fast og taktfullt implementert og var på plass rundt år 1870.
League of Women Voters

League of Women Voters er en amerikansk politisk organisasjon (lobbygruppe) som jobber for et kvinnevennlig og likestilt samfunn, grunnlagt i Chicago i 1920 av Carrie Chapman Catt. Organisasjonen var en videreføring av National American Woman Suffrage Association, som hadde jobbet for kvinnelig stemmerett, noe som ble oppnådd i 1920. Siden 1973 kan både kvinner og menn bli medlemmer. Organisasjonen hadde ca. 150 000 medlemmer i 2006.
League of Women Voters har alltid vært en sterk støttespiller for FN og hadde en større kampanje i hele USA for å bygge opp offentlig støtte for FN på 1940-tallet.
Grunnkretser i Eidsberg kommune

Grunnkretser i Eidsberg kommune er delområder og grunnkretser som seksjonerer Eidsberg kommune, Østfold, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.